Grup Gerak Khas - Wikipedia

# Grup Gerak Khas

### Dari Wikipedia Bahasa Melayu, ensiklopedia bebas.

Grup Gerak Khas
GGK Insignia
Aktif | 25 Februari 1965 - Nukleus Pertama
Negara | Malaysia
Cabang | Angkatan Tentera Malaysia
Jenis | Pasukan Elit
Peranan | Pasukan Anti Pengganas
Saiz | 3 rejimen
Sebahagian dari | Tentera Darat Malaysia Pasukan Operasi Khusus Malaysia
Berek/Ibu pejabat | Kem Iskandar, Mersing, Johor
Moto | Cepat dan Cergas
Warna | Hijau Gelap (Beret)
Perang/pertempuran | Ops Subuh Pasar Bakhara, Bulatan K4, Mogadishu, Somalia UNPROFOR, Balkan Insugensi

Grup Gerak Khas adalah satu pasukan elit utama negara dalam naungan Angkatan Tentera Malaysia dan juga merupakan pasukan komando elit yang disegani ramai kerana kesanggupan mereka melakukan apa sahaja. Pasukan ini beroperasi di Sungai Udang di Melaka dan Kuala Kubu Bharu.

## [Sunting] Sejarah

Penubuhan pasukan elit tentera darat ini bermula selepas konfrontasi yang melibatkan Persekutuan Malaysia-Indonesia pada tahun 1965. Sebagai jalan penyelesaian kepada masalah yang timbul dari konfantasi tersebut, Menteri Pertahanan Malaysia pada ketika itu, Tun Abdul Razak bin Haji Dato' Hussein, telah memberi arahan untuk mengadakan unit ujian. Menteri Pertahanan telah mengarahkan sukarelawan dan sejumlah sukarelawan dari tentera darat dan laut untuk mengambil bahagian. Pada 25 Februari 1965, satu latihan asas komando diperkenal dan dikendalikan oleh Regimen ke-40 Komando Marin DiRaja British (40th British Royal Marines Commando) di Kem Majidee, Johor Bahru, Johor.

Daripada 300 sukarelawan yang mengambil bahagian, hanya 15 orang sahaja yang terpilih untuk menjalani latihan asas Komando selama 6 minggu. Pada akhir latihan, hanya 4 Pegawai dan 9 anggota dari lain-lain pangkat berjaya dalam latihan ini dan juga merupakan trup nukleus yang pertama. Mereka adalah :

1. Leftenan Kolonel Shahrul Nizam Bin Ismail (Jeneral Bersara)
2. Mejar Abu Hassan bin Abdullah (Kolonel Bersara)
3. Leftenan Mohd Ramli bin Ismail (Mejar Jeneral Bersara)
4. Leftenan Dua Ghazali bin Ibrahim (Mejar Jeneral Bersara)
5. Leftenan Dua Hussin bin Awang Senik (Kolonel Bersara)
6. 6842 Sarjan Ariffin bin Mohamad
7. 300152 Sarjan Anuar bin Talib
8. 4861 Sarjan Zakaria bin Adas
9. 201128 Sarjan Yahya bin Darus
10. 202072 Koperal Silva Dorai
11. 203712 Koperal Moo Kee Fah
12. 13852 Lans Koperal Johari bin Haji Morhd Siraj
13. 10622 Lans Koperal Sabri bin Ahmad

Kejayaan ini membuktikan bahawa rakyat Malaysia juga berkebolehan untuk mengambil apa jua peranan dan tugas yang diberikan. Dengan bimbingan dan tunjuk ajar daripada jurulatih khas dari Rejimen ke-40 Royal Marines Commando British, Grup Gerak Khas mula melebarkan sayap pada tahun yang sama, mereka berjaya mengatasi 6 latihan asas komando.

Mejar Abu Hassan bin Abdullah merupakan Pegawai Komand Pertama bagi Grup Grak Khas (GGK), dan Sarjan Ariffin menjadi Mejar Skuadron yang pertama. Pada akhir 1965, kekuatan GGK adalah sebanyak 70%. Bagi memastikan pembangunan yang seiring dengan pasukan elit, pegawai dari pelbagai pangkat dihantar keluar negara untuk menjalani kursus-kursus khas seperti penyusupan lintas udara, penerjunan bebas, operasi-operasi khas, renjer, teknik amfibia dan sebagainya.

Anggota Grup Gerak Khas dengan senjata raifal Colt M16A1 dalam sesi latihan. Pasukan ini telah banyak mengharumkan nama negara sepanjang kariernya memerangi keganasan.

GGK juga mengadakan latihan bersama dengan pasukan elit dari negara lain seperti KOPASSUS TNI-AD dari Indonesia, Special Air Service (Australia, Britain), Special Service Group (Pakistan), US Delta Force dan Green Beret (Amerika Syarikat). KOPASSUS yang merupakan pasukan elit Indonesia yang paling kerap mengadakan latihan silang bersama dengan GGK ini kerana bagi menjaga nama baik kedua-dua negara serumpun selepas konfrontasi tersebut, pasukan ini mengadakan hubungan persahabatan dengan unit elit ini. GGK telah mengadakan operasi di Timur Malaysia dan semasa insiden 13 Mei 1969. Selepas Konfrontasi 1967, terdapat perbincangan sama ada untuk menyambung atau mengekalkan unit khas ini. Ini kerana terdapat implikasi kewangan dari unit GGK di mana ia bersamaan dengan keperluan dua Batalion Infantri. Oleh kerana isu tersebut, GGK telah dipindahkan ke Kem Segenting, Port Dickson pada 1968.

Insiden 13 Mei telah membuktikan bahawa GGK merupakan aset yang berharga buat kerajaan dan patut dikekalkan dan dikembangkan kepada regimen. Apabila elemen dan unit baru diserap ke dalam GGK, mereka telah dipindahkan ke Kem Sungai Udang, Melaka dan pada 1 Ogos 1970, Regimen Gerak Khas pertama telah dibentuk. Walaupun GGK telah mendapat kredit pada 1971 tetapi keanggotaannya masih menjadi milik kor masing-masing. Situasi ini menyebabkan masalah bagi merancang kerjaya anggotanya. Untuk mengatasi masalah ini, sukarelawan yang di buang dari senarai untuk menyertai Regimen Khas. Pada 1973, kor telah ditugaskan kepada 6 pegawai.

## [Sunting] Perkembangan

Anggota pasukan elit Grup Gerak Khas dengan senjata Steyr AUG mengawal kem tamat latihan.

Kem Sungai Udang telah diberi gelaran sebagai "Markas Komando". Ia telah berjaya menarik minat ramai sukarelawan dari regimen lain. Leftenan Kolonel Borhan bin Ahmad merupakan pegawai yang bertanggung jawab mencari jalan untuk mengembangkan GGK. Banyak aktiviti termasuk sukan dan aktiviti ketenteraan lain telah di susun untuk memastikan GGK terlibat. Program bersama dipimpin oleh negara lain seperti British, New Zealand, Australia dan juga Amerika Syarikat untuk mengembangkan pengetahuan dan mendapat pengalaman baru dalam aspek khusus dalam operasi khas.

Dalam rancangan malaysia Ke-3 dan penambahan pasukan bersenjata, Pusat Latihan Perang Khas (PULPAK) telah dibina pada 1 Ogos 1976. Fungsi utama adalah untuk memastikan keperluan latihan untuk pasukan khas dipenuhi. Selepas itu, Regimen kedua GGK telah dibentuk. Kesemua tiga unit menjadikan Kem Sungai Udang, Melaka sebagai tapak. Pada 1979, Pusat Latihan telah siap sepenuhnya dan Kolonel Borhan bin Ahmad menjadi Komandan bagi pusat latihan khas ini.

## [Sunting] Tanggungjawab

Grup Gerak Khas bertanggungjawab menyediakan kemudahan dan kelengkapan menjalankan gerakan khas termasuk gerakan payung terjun dan gerakan perairan. Gerakan ini boleh dilaksanakan secara bersendirian, bersama atau bekerjasama dengan pasukan tetap yang lain di dalam kawasan musuh.

Rejimen Gerak Khas

Mengadakan Skuadron mencari, melapor, mengharu dan menghancur musuh dengan penyusupan jarak jauh dan di samping itu bekerja rapat dengan pasukan gerila. Melaksanakan operasi ofensif secara bebas yang memerlukan kepakaran melalui laut, darat dan udara di dalam kawasan yanng dikuasai oleh musuh dan juga mendapatkan maklumat.

## [Sunting] Latihan

GGK kerap kali menjalani latihan dengan pasukan elit KOPASSUS dari Indonesia dengan menghadiri sesi latihan dari pangkalan Sungai Udang selama 1 jam melalui helikopter melepasi lautan Selat Melaka. Dari situ, hubungan baik GGK dan KOPASSUS begitu kukuh. GGK juga turut menjalani latihan bersama dengan Special Air Service (Britain / New Zealand / Australia) dan Battalion Pertama Special Forces Group Amerika Syarikat (yang berpengakalan di Okinawa, Jepun) dan Force Recon Tentera Marin Amerika.

Latihan asas komando meliputi : Latihan Dalam Kem, Hutan, Paya & Larian Jarak Jauh, Latihan Di kawasan Laut, E & E (Escape & Evasion) and HALO/HAHO.

Latihan Asas Komando Dalam Kem

Dijalankan selama 5 minggu, fasa latihan ini adalah yang paling mustahak dalam peringkat ujian ini dan ianya melibatkan ketahanan fizikal dan mental individu tersebut. Fizikal, senjata, bahan letupan, taktik dan muslihat, perubatan perang, rappelling / abseiling dan bacaan peta adalah sebahagian daripada latihan di dalam kem ini. Para pelatih juga diwajibkan untuk menjalani larian jarak jauh dengan peralatan perang dengan sepenuhnya. Larian ini dipertingkatkan daripada 4.8 km, 8 km, 11.2 km, 14 km hingga 16 km. Jika gagal dalam latihan ini, para pelatih dianggap gagal dan akan dihantar pulang ke formasi masing-masing mahupun cawangan lain dalam ATM.

Latihan Asas Komando Hutan

Latihan asas komando hutan ini dijalankan selama 2 minggu dan ianya merupakan latihan asas yang paling mustahak kepada semua pelatih GGK. Fasa ini, pelatih akan diberi latihan praktikal, teknik pertempuran hutan dan pengetahuan khusus meliputi kawalan dan rondaan, mendirikan khemah, teknik terus hidup dan teknik tempur seksyen / trup.

Latihan Asas Di kawasan Paya dan Larian Jarak Jauh

Dalam fasa ini, para pelatih dikehendaki berlari secara berkumpulan dengan membawa beg seberat 15kg sejauh 130 km dalam 1 atau separuh hari. Sekiranya berjaya, latihan ini akan diteruskan dengan latihan asas komando di dalam kawasan paya selama 7 hari tanpa bantuan makanan atau pakaian.

Latihan di kawasan laut

Latihan ini turut dijalankan selama 2 minggu, dimana pelatih diberi latihan praktikal terutamanya teknik pelayaran, jarak jauh / mendayung secara senyap dan serangan khas dengan menggunakan bot laju dan kayak. Apabila latihan ini selesai, para pelatih akan dikehendaki mendayung sejauh 160 km melalui Selat Melaka dengan menggunakan kayak.

Escape & Evasion (E&E) Atau lebih dikenali sebagai taktik elak dan lari, para pelatih akan dihantar dalam satu kumpulan dan dikehendaki melaporkan kepada ibupejabat berkaitan lokasi musuh, khasnya kawasan tawanan. Pelatih dikehendaki mencari jalan bagaimana untuk menghubungi formasi dan menghindari daripada dikesan "musuh" yang mengawal tempat itu. Sekiranya dikesan dan ditangkap, para pelatih akan diseksa secara fizikal dan mental.

## [Sunting] Operasi yang diketahui

Insurgensi 1966-1990"

  Pada insurgensi mulai tahun 1966 hingga 1690, Rejiment Gerak Khas terlibat dalam beberapa siri operasi menentang pengganas komunis diseluruh kawasan hutan Malaysia. Ramai diantara pengganas komunis yang berjaya dibunuh, dicederakan dan ditawan serta sejumlah besar senjata api, bahan letupan dan kelengkapan dirampas.

Kepulauan Spratley
  Memandangkan unit Rejimen Gerak Khas adalah aset berharga kerajaan, perkara yang perlu difahami oleh pasukan elit tentera darat dan marin ATM adalah menjaga kawasan yang berhampiran dengan Kepulauan Spratley. Grup Gerak Khas dan PASKAL Tentera Laut Diraja Malaysia dihantar bertugas menjaga pulau-pulau kecil yang berhampiran dengan perairan Malaysia. Dua detasemen elit ini telah ditempatkan di Pulau Terumbu Ubi, Terumbu Mantanani dan Terumbu Layang-Layang serta Terumbu Siput dan Terumbu Peninjau.[1]

Pertempuran di Mogadishu, Somalia (1993)
  Grup Gerak Khas terlibat dalam operasi berprofil tinggi termasuklah operasi bersepadu dengan Rejimen Askar Melayu Diraja dan tentera Pakistan dalam tugas menyelamat pasukan Renjer dan pasukan elit Delta Force Amerika Syarikat yang terperangkap didalam pertempuran dengan tentera militan Jeneral Farah Aidid di Pasar Bakhara, Mogadishu, Somalia yang mengorbankan seorang krew kereta perisai MALBATT RAMD iaitu Allahyarham Koperal Aznan Awang dan 7 lagi cedera. GGK turut kehilangan dua anggotanya semasa pertempuran di bulatan K4 dimana unit ini terlibat dalam operasi yang diterajui oleh Amerika dalam tugas menangkap beberapa orang kanan Aidid.

Sukan Kommonwel ke-16
  Grup Gerak Khas turut digandingkan bersama Pasukan Gerakan Khas PDRM dalam tugas keselamatan khas dan bersedia untuk tugas operasi menyelamat tebusan dan mematikan bahan letupan (sekiranya berlaku ancaman dan kekacauan dari pihak-pihak tertentu) sempena Sukan Kommonwel ke-16 di Kuala Lumpur pada tahun 1998.

Bosnia Herzegovina
  Unit-unit Grup Gerak Khas turut dihantar sebagai unit pengaman di Bosnia, yang mana satu dan hanya unit komando daripada Asia Timur-Selatan telah ditugaskan di Bosnia.

Timor Leste 2006
  Grup Gerak Khas juga dihantar bersama dengan truper elit dari 10 Briged Para dan pasukan elit PDRM, Pasukan Gerakan Khas dalam operasi pengaman di Timor Leste, yang diketuai oleh Australia yang dikenali sebagai Operasi Astute. [2]

Wikimedia Commons mempunyai media mengenai:
Grup Gerak Khas
Diperolehi daripada "http://ms.wikipedia.org../../../g/r/u/Grup_Gerak_Khas_e011.html"

Kategori: Pasukan elit Malaysia

##### Views

- Rencana
- Perbincangan
- Semakan terkini

##### perhubungan

- Tentang Wikipedia
- Masyarakat
- Muat naik pintar
- Hubungi kami
- Menderma
- Bantuan

##### Cari

##### Bahasa lain

- English